
    Įžanginis žodis
   

   
    Pastarosiomis dienomis, na, o gal net ir kiek anksčiau, aš grįžau
    prie šios nedidukės istorinės gijimo kapsulės sau iš 2010–2011-ųjų metų…
    Nustebino išraiškinga ir gyva kalba, besiliejančios emocijos ir sudėtingi
    mąstymo vingiai… Nusprendžiau įgyvendinti kapsulės autorės norą paversti
    šį kūrinį į kažką, kas inspiruoja, įkvepia ir pažadina veikti, klausantis
    savo užtikrinto vidinio balso, kuris pažįsta Tave geriausiai.
   

   
    Ši knyga skirta visiems, ieškantiems taikos, gyvybinės energijos ir drąsos
    būti savimi. Tikiuosi, mano istorija įkvėps jus atrasti autentišką gyvenimą,
    kupiną laimės ir savigarbos.
   

   
    
     Kai kurie įrašai pateikti su išlaikyta autentiška jų sukūrimo data,
    saviraiška ir požiūriu. Knygos pradinis pavadinimas buvo „Lengvas būdas
    pasveikti psichiškai“ ir turėjo papildyti Lengvo būdo spaustuvės seriją.
    
   

  



   
    Autoriaus atsakomybės ribos, pastaba skaitytojui
   

   
    Ši knyga – mano asmeninė kelionė per psichikos sveikatos iššūkius,
    priklausomybes ir savęs atradimą. Tai nėra medicininis vadovas ar
    rekomendacija nutraukti gydymą. Kiekvieno žmogaus kelias yra unikalus,
    ir sprendimai dėl sveikatos turi būti priimami atsakingai, geriausia –
    kartu su specialistais.
   

   
    Mano istorija atspindi labai ne tiesų kelią, kuris galiausiai padėjo
    man atrasti tikrąjį save, peržiūrėti savo santykį su diagnozėmis ir vaistais
    bei rasti autentišką, mano gyvenimo džiaugsmą. Tikiuosi, kad ji įkvėps ir jus
    ieškoti savo kelio.
   

   
    Mano tikslas – įkvėpti jus abejoti primestomis diagnozėmis, ieškoti savo kelio
    ir atrasti, kas esate iš tikrųjų.

    Įsivaizduokite gyvenimą, kuriame:
   

   
    	
     
      Nebesijaučiate ligoniu
     
     – atgaunate sveikatą ir savivertę.
    

    	
     
      Išsilaisvinate iš vaistų šalutinio poveikio
     
     – įskaitant antsvorį ar kitus negalavimus.
    

    	
     
      Atsisakote priklausomybių
     
     – nustojate naudoti vaistų pakaitalus, tokius kaip alkoholis.
    

    	
     
      Įveikiate baimes
     
     – pamirštate baimę ir nerimą, kad problemos pasikartos.
    

    	
     
      Džiaugsmas be netekties
     
     – atrandate pilnavertį gyvenimą, kupiną savigarbos.
    

    	
     
      Atgauta energija
     
     – vėl dirbate, mokotės ir ilsitės su džiaugsmu.
    

    	
     
      Kasdienė laimė
     
     – bendravimas su žmonėmis tampa džiuginantis.
    

    	
     
      Saviugda be ribų
     
     – nuolat atrandate naujas savo puses.
    

    	
     
      Lengvi sprendimai
     
     – iššūkiai tampa lengvai įveikiami.
    

    	
     
      Išsilaisvinimo džiaugsmas
     
     – vaistų atsisakymas ar tinkamų vaistų pasirinkimas tampa natūraliu ir maloniu procesu.
    

   

   
    Šie principai įkvėpti Allen Carr idėjų apie priklausomybių įveikimą.

     Iliustracija 1:
    
    
     Nuo balto lapo
    
    , 2011 (Piešiniai iš Oslo psichiatrinės ligoninės).
    Piešiniai iš psichiatrinės buvo tarsi savęs tyrinėjimo atspindys, lyg dar nepažintos žemės peržiūra. 
        Savo rankos laikančios popieriaus lapą, kuris taps šia knyga ateityje.
   

 


   
    
ISTORINĖ KAPSULĖ SAU:     
    
   
  


   Šį rankraštį atradau iš naujo 2025-aisiais,   bet   noriu likti kiek įmanoma ištikimu 2011-ųjų balsui ir būsenoms,todėl   tie   įrašai palikti kiek įmanoma mažiau pataisyti.
  


  


   
    2011 m. vasario 8 d.
   
  


   Viskas prasidėjo nuo psichozės epizodų dar neįkopus į savo trečią gyvenimo dešimtmetį, nuo diagnozių ir psichotropinių vaistų, kurie žadėjo pagalbą, bet dažnai jautėsi kaip kalėjimas. Kovojau su spaudimu iš aplinkos grįžti prie vaistų, nors širdyje jaučiau, kad jie slopina mano tikrąją esybę. Per šią kelionę supratau, kad vaistai gali suteikti laikiną palengvėjimą, bet tikrasis išsilaisvinimas ateina per savęs pažinimą, sąmoningus pasirinkimus ir drąsą abejoti.
  


   
    
     Padėka
    
   
  


   Sveiki! Supratau, kad įvadą geriausia rašyti, kai jau žinai atsakymus į problemas, kuriomis nori palengvinti kelią skaitytojams. Aš jau virš 7 metų gyvenu pilnavertį gyvenimą be psichotropinių vaistų ir psichozių. Sprendimus rasite šios knygos skyriuose, bet pirmiausia noriu padėkoti tiems, kurie lydėjo mane šioje kelionėje.
  


   Mano buvusiai partnerei Viktorijai – už palaikymą per detoksikaciją. Jos tikėjimas manimi ir šia knyga padėjo atrasti tiesas, kurios išlaisvino.
  


   Allenui Carrui – už „Lengvo būdo“ metodą, įkvėpusį mane išsilaisvinti iš priklausomybių, įskaitant vaistus.
 	 
Thomui Szaszui – už drąsą klausti, kas yra „liga“, ir antipsichiatrijos idėjas, atvėrusias man akis.
  


   Lietuvių psichiatrams Dainiui Pūrui ir Aurelijui Verygai – už atvirą 2011-ųjų požiūrį į psichikos sveikatą.
  


   Dėkoju draugams: Deimilei Burbulytei, Sigitui Orantui, Jurgai Katinienei – už tikėjimą manimi, kai abejojau pati. 	  
Norvegijoje sutiktiems Pauliui Bunk’ui ir  kitiems – už panašias pažiūras. Paulius akcentavo sveiką mitybą, o ir kiti žmonės davė neįkainojamų patarimų.
  


   Juliui – už laiškus, apsilankymą Osle ir dovanotas Allen Carr knygas bei finale dar ir Richardo Dawkinso „Dievo iliuziją“, padėjusią atsisakyti proto iliuzijų.	  
Eugenijui Mockaičiui – už tikėjimą mano sveikumu, nors jo ezoteriniai metodai man atrodė keisti.
  


   Mano šeimai – nors jie abejojo, jų pagalba atvėrė duris į gydymą, tapusį kelionės pradžia.
  


   Dėkoju visiems, jautusiems „skardinę dėžutę“ savo gyvenime – Lietuvoje ir Norvegijoje sutiktiems: G. G., V. K., Pauliui Kasperui, Waldemar’ui Palewicz’ui  ir kitiems.
  


   Na, o nuo savęs gyvenančio jau 2025 metais pridedu padėką artimiems draugams – Karinai Klinkevičiūtei, Karol’iui Bartoszynski, Marc’ui Moini, Mia’i Mantri, L. N., pažįstamui Rolandui Būbeliui, koučeriui Dariui Cikanavičiui ir terapeutei Eglei Ražaitienei – už tikėjimą manimi.
  


   Taip pat dėkoju visiems ko nepaminėjau, o privalėjau :D Bei visiems geros valios žmonėms pasaulyje. Ir kiekvienam, kas esat gijimo kelionėje.
  


   Jūsų istorijos įkvėpė mane dalintis. Ši knyga – jums, ieškantiems laisvės ir tikrojo savęs.
  


  


   
    
     Knygos tikslas
    
   
  


   Ši knyga skirta tiems, kurie jaučiasi sveiki, bet sistema sako kitaip, arba tiems, kurie trokšta sveikti ir atrasti tikrąjį save. Dalinuosi savo kelione per psichozę, vaistus ir savęs pažinimą, tikėdama, kad kūnas ir protas gali atsinaujinti, jei duodame jiems erdvę. Vaistai gali slopinti, bet tikrasis išsilaisvinimas ateina per sąmoningą pasirinkimą ir drąsą abejoti primestomis etiketėmis.
  


   Knyga skirta žmonėms, turintiems psichikos sutrikimų diagnozių, bet jaučiantiems, kad neserga, arba tiems, kurie vartojo vaistus, bet nebenori jų. Ji skirta tiems, kurie „oficialiai“ laikomi ligoniais, bet giliai širdyje žino, kad vaistai trukdo jiems būti savimi. Mano tikslas – parodyti, kad primesti sintetiniai preparatai nepadeda tapti tuo, kuo esi, o dažnai veda prie asmenybės degradavimo, fizinio silpnėjimo ar net mirties. Ši knyga – lyg gidas tiems, kurie nori atsisakyti psichiką keičiančių vaistų ir atrasti pilnavertį gyvenimą.
  


   Jei manote, kad esate sveiki, bet aplinka ar gydytojai sako kitaip, arba norite pasveikti po ilgų metų vaistų vartojimo, ši knyga - jums. Net jei vartojate vaistus dešimtmečius, jūsų organizmas turi galios regeneruotis. Mano svajonė, – kad net didžiausi pesimistai, visiškai atitrūkę nuo realybės, suabejotų gydytojų primesta informacija ir ieškotų tiesos patys, išsilaisvindami iš vaistų sukelto „amebinio“ gyvenimo.
  


  


   2011 m. vasario 8 d.
  


   
    
     Įvadas
    
   
  


   Visada tikėjau, kad išsilaisvinsiu, bet ilgalaikis kentėjimas nuo stiprių psichozės epizodų po pasirinkto vaistų nevartojimo dažnai atnešdavo neviltį. Specialistai ir aplinkiniai tvirtino, kad vaistai – vienintelė išeitis, bet man jie buvo tarsi užrūdijusi skardinės dėžutės plomba, spyna. Spaudimas grįžti prie vaistų buvo milžiniškas, tačiau nesupratau, kas ką įtakoja, ar būsena - aplinkinių netikėjimą ar netikėjimas - būseną. Aplinkinių „žinojimas“, paremtas gydytojų žodžiais, dažnai buvo greičiau jau NEžinojimu.
  


   Mano pažįstamas Ignas Maldžiūnas kartą pasakė: „Viską juk kuria žmonės.“ Pridėčiau, kad viską kuria dar ir kiekvieno istorija, paremta ilgainiui atrastais faktais, bet taip, Ignas buvo teisus taip pat, žmogaus savijautą formuoja ne tik jo žinios, bet ir socialinė aplinka. Aplinkinių fanatizmas, kad be vaistų tapsi „monstru“, man primena paplitusį įsitikinimą, jog be cigaretės negali gyventi pilnavertiškai. Masinė sociumo psichozė, bijanti paleisti „psichinius ligonius“ be vaistų, yra didesnė problema nei patys vaistai
   
    
     1
    
   
   . ‏
  


   Psichiatrijoje Lietuvoje vartojamas sutrikimų sąrašas išvardija devynias jų grupes, susijusias su 9 kvaišalais
   
    
     2
    
   
   – alkoholiu, opioidais, kanabinoidais, raminamaisiais, kokainu, stimuliatoriais, haliucinogenais, tabaku, lakiomis medžiagomis. O žmogus, turintis psichikos problemų dėl narkotinių medžiagų, gauna dar daugiau vaistų, kurie slopina, bet neišsprendžia problemos. Aš pati gulėjau psichiatrinėje ligoninėje, tuo metu, kai į ją patekau, aš gyvenau tarsi kitame pasaulyje, nemiegojau, nevalgiau, tik gėriau alkoholį ir rūkiau. Vos patekus į ligoninę man žaibiškai išrašė stiprius raminamuosius, dar net nenustačius diagnozės. Tai panašėjo ne į gydymą, o kažką visai kito… priedo, vartojami cheminiai vaistai papildomai trikdė miego fazes ir psichiką.
  


   Yra daugybė būdų sveikti psichiškai: aplinkos keitimas, alkoholio ar rūkymo atsisakymas, meditacija, muzika, bendravimas, fizinis darbas, bereikalingų vaistų mažinimas ar atsisakymas, kelionės. Viskas, kas nekenkia nei jums, nei aplinkiniams, ir yra tinkama priemonė atsistatymui, o netinkama - tai, kas luošina, be reikalo įtakoja organizmą, ir jūs tai žinote. Realistai sutiks, kad psichiką stipriai veikia neutrali ar draugiška aplinka, nors pradžioje tai gali būti sunku, jei ilgus metus, augant tokios aplinkos neturėjote. Fizinis aktyvumas taip pat padeda įveikti depresiją ir pan. ‏
  


   Vaistai sukuria laikiną laimės pojūtį, panašų į tą, kurį gauni iš narkotizuojančių medžiagų, bet jie ilgainiui slopina natūralias žmogaus savybes, paversdami jį apatišku, mieguistu, priklausomu

   . Na, o dar yra ir šalutiniai poveikiai – tukimas, seksualumo pokyčiai, širdies ritmo trikdžiai, jie neišvengiami. Psichiatrija platina vaistus, savo poveikiu panašius į kokainą, morfiną ar net LSD. Ir tai tikrai nėra jokia naujiena farmacijoje, štai, pavyzdžiui, ekstazis, kurį mėgau kažkada jaunystėje, buvo sukurtas kaip vaistas nuo tukimo, vėliau jis buvo naudojamas kaip „karo narkotikas“, kol galiausiai paskelbtas tiesiog gatvės narkotiku.
  


   Aš pasisakau už laisvę rinktis, ką vartoti, bet raginu žinoti, ką narkotinės medžiagos, legalios ar nelegalios, duoda ir atima. Jos keičia smegenų biochemiją, sukurdamos nenatūralias mintis ir pojūčius, pavyzdžiui, nikotinas akimirksniu paveikia smegenis beveik euforiškai, bet tuoj po vos 15 minučių sukelia neįprastą diskomfortą, verčiantį siekti naujos dozės tam diskomfortui įveikti

   . Ilgalaikis psichotropinių medžiagų vartojimas, įskaitant alkoholį ar nikotiną, atima gebėjimą paprasčiausiai įprastai džiaugtis nuosavu blaiviu protu. Julius taikliai pastebėjo, jog anglų kalboje yra labai parankus žodis „drug“, reiškiantis tiek vaistą, tiek narkotiką. Mano ir ne tik mano patirtis rodo, kad tokios nuo vartojamų medžiagų kilusios būsenos skatina kliedesius – nuo kalbų apie virtuvėje apsilankančius ateivius iki apie skonio receptoriais juntamą Dievą. ‏
  


   Cituoju www.tiputeorija.lt kūrėją (nors svetainė šiuo metu yra stipriai redaguota, todėl tokių radikalių tekstų joje nebėra): „Ecstasy veikia panašiai kaip antros kartos antidepresantai (Seroxat, Paxil). Didindami serotoniną, jie įtraukia į narkomanijos iliuzijų pasaulį. Jūsų neuronai generuoja patologinius impulsus, sukurdami laikiną psichodelinį rojų. Kuo ilgiau vartosite, tuo labiau pakenksite smegenims. Gamtoje nėra cheminės medžiagos, kuri sureguliuotų psichiką.“

    1 skyrius: Diagnozės ir vaistai, – kaip viskas prasidėjo

     Miego fazės ir psichotropinių vaistų spąstai
    
   
  


   Psichotropiniai vaistai žada ramybę, bet dažnai užrakina tave į skardinę, kur miegas tampa ne poilsiu, o dar vienu kalėjimu, kilpa, iš kurios sunku išsinerti. Kiekvienas toks medikamentas labiausiai veikia miegą – esą užtikrina reikiamą poilsį, bet ar tikrai? Psichozės būsenoje vis dar būtini tokie vaistai, kurie turėtų „nuraminti sudirgusią sąmonę“, bet man šis metodas vis dar kelia abejonių. Ypatingai naktį, kai trūksta saulės šviesos, būtinos vitamino D gamybai, ar tikrai reikia chemijos, kad užmigtum? Mano nuomone, jei jau vartoti kažką miegui, tai bent jau homeopatinius preparatus

   , išskyrus itin sunkius atvejus, nes miegas – pagrindinis psichikos pusiausvyros šaltinis, o cheminiai, stiprūs vaistai, nesvarbu, migdomieji ar psichiką veikiantys, išderina miego fazes. Viena fazė pailgėja, kita sutrumpėja, ir psichika praranda pusiausvyrą, nors ir miegama ilgiau ar giliau. Natūralus miegas yra raktas į sveikatą, o vaistai jį ardo, paversdami tave priklausomu nuo dirbtinio poilsio, tokio glušinančio miego. ‏
  


   Šiuolaikinė psichiatrija eina lengviausiu keliu. Ateini pas psichologą ar psichiatrą su negalavimu ir vos ne automatiškai gauni vaistų, na, ta prasme, jei problema menka, gal užteks kelių pokalbių, bet jei rimtesnė – vaistai garantuoti

   . Kas gi čia vyksta? Ogi negalavimas ne gydomas, o slopinamas. Tu ne gyji, bet esi pasmerktas gyventi su chemijos paveikta psichika, užuot bandęs save ištraukti iš sunkios būsenos, ją apsunkini chemiškai uždarydamas. Vaistai gali laikinai palengvinti tuo metu esamą savijautą, bet ne ilgam, nes niekas nė neprisiliečia prie tikrųjų chroniškai prastos būsenos priežasčių. Taip pat tokie vaistai neturėtų tapti įpročiu dėl gydytojo neapdairumo, kai tuo tarpu rimčiausia priežastis užkertanti kelią pagyti nuo chroniškų psichikos ligų ir yra pripratimas prie psichotropinių vaistų. Kiekvieną kartą einant miegoti su tabletėmis, ardai savo miegą – pagrindinį energijos šaltinį, su kiekviena naktimi įpranti miegoti neteisingai: labai ilgai, bet iš tiesų nepailsėdamas. Įsivaizduok, kaip jaustumeisi, jei po 6–8 valandų miego kasdien būtum žvalus, darbingas, be jokio mieguistumo? Bet prie šių pokyčių prieisime vėliau, dabar svarbu suprasti, ką psichotropiniai vaistai duoda ir atima, „koreguodami“ tavo smegenų chemiją. Apie ligos virtimą chroniška, ją tarsi uždarant vaistais, rasite kituose skyriuose. ‏

